६ महिने महिला लिग भदौदेखि
एक सातामा सकिने महिला फुटबल लिगको परम्परा तोड्दै अखिल नेपाल फुटबल संघ (एन्फा) ले ६ महिना लामो उपराष्ट्रपति महिला फुटबल लिगको आयोजना गर्ने भएको छ । छनोट चरणसहित प्रतियोगिता भदौदेखि 
माघसम्म चल्नेछ । 
काठमाडौँ — एक सातामा सकिने महिला फुटबल लिगको परम्परा तोड्दै अखिल नेपाल फुटबल संघ (एन्फा) ले ६ महिना लामो उपराष्ट्रपति महिला फुटबल लिगको आयोजना गर्ने भएको छ । छनोट चरणसहित प्रतियोगिता भदौदेखि माघसम्म चल्नेछ । गत वर्ष कर्माछिरिङ शेर्पा एन्फा अध्यक्षमा निर्वाचित भएपछि महिला फुटबलमा लगानी बढाउने उद्घोष गरेका थिए । एन्फा प्रवक्ता किरण राईले महिला फुटबल विकासका लागि लिग कोसेढुंगा हुने अपेक्षा गरेका छन् । ‘हामीले पुरुष फुटबलसँगै महिला फुटबलको विकासका लागि लामो समयसम्म चल्ने लिगको अवधारणा ल्याएका हौं,’ प्रवक्ता राईले थपे, ‘भदौदेखि छनोट प्रक्रिया सुरु हुन्छ । जिल्ला छनोट हुँदै प्रदेश टिम तयार गरी अन्तिम प्रतियोगिता आयोजना गरिनेछ ।’एन्फाले सात प्रदेश र तीन विभागीयसहित १० टोलीसम्मिलित मुख्य लिग एउटै मैदानमा खेलाउने तयारी गरेको छ । प्रवक्ता राईले भने, ‘हामीले एउटै मैदानमा खेलाउनेबारे सोचेका छौं । निर्णय भइसकेको छैन । काठमाडौं, विराटनगर वा पोखरामा पनि हुनसक्छ ।’ सम्पूर्ण व्यवस्थापन एन्फाले गर्ने उनले जानकारी दिए । छनोट प्रतियोगिता भदौ २० बाट सुरु हुनेछ । महिला लिग माघ २८ मा सकिने एन्फाले जनाएको छ ।